CELEX: 32004D0011(01)
Language: mt
Date: 2004-06-03 00:00:00
Title: Id-Deċiżjoni tal-Bank Ċentrali Ewropew tat- 3 ta' Ġunju, 2004 dwar it-termini u l-kundizzjonijiet għal investigazzjonijiet ta' l-Uffiċċju Ewropew ta' Kontra l-Frodi tal-Bank Ċentrali Ewropew, fir-rigward tal-prevenzjoni tal-frodi, tal-korruzzjoni u ta' kull attività illegali oħra li hi ta' ħsara għall-interessi finanzjarji tal-Komunitajiet Ewropej u li temenda l-Kundizzjonijiet ta' l-Impjieg għall-Istaff tal-Bank Ċentrali Ewropew

12.10.2005   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               10
            
         ID-DEĊIŻJONI TAL-BANK ĊENTRALI EWROPEW
   tat-3 ta' Ġunju, 2004
   dwar it-termini u l-kundizzjonijiet għal investigazzjonijiet ta' l-Uffiċċju Ewropew ta' Kontra l-Frodi tal-Bank Ċentrali Ewropew, fir-rigward tal-prevenzjoni tal-frodi, tal-korruzzjoni u ta' kull attività illegali oħra li hi ta' ħsara għall-interessi finanzjarji tal-Komunitajiet Ewropej u li temenda l-Kundizzjonijiet ta' l-Impjieg għall-Istaff tal-Bank Ċentrali Ewropew
   (BĊE/2004/11)
   (2004/525/KE)
   IL-KUNSILL GOVERNATTIV TAL-BANK ĊENTRALI EWROPEW
   Wara li kkunsidra t-Trattat li jwaqqaf il-Komunità Ewropeja,
   Wara li kkunsidra r-Regolament (KE) Nru 1073/1999 tal-Parlament Ewropew u tal-Kunsill tal-25 ta' Mejju, 1999, dwar l-investigazzjonijiet immexxija mill-Uffiċċju Ewropew ta' Kontra l-Frodi (OLAF) (1), b'mod partikolari l-Artikolu 4(1) u 4(6),
   Wara li kkunsidra l-istatut tas-Sistema Ewropeja tal-Banek Ċentrali u tal-Bank Ċentrali Ewropew, u b'mod partikolari l-Artikolu 12.3 u l-Artikolu 36.1,
   Wara li kkunsidra l-kontribuzzjoni tal-Kunsill Ġenerali tal-Bank Ċentrali Ewropew (BĊE) skond il-ħames subinċiż ta' l-Artikolu 47.2 ta' l-istatut,
   Wara li kkunsidra l-opinjoni tal-Kumitat ta' l-istaff tal-BĊE,
   Billi:
   
               (1)
            
            
               Ir-Regolament (KE) Nru 1073/1999 (minn issa 'l quddiem “ir-Regolament dwar l-OLAF”) jipprovdi li l-Uffiċċju Ewropew ta' Kontra l-Frodi (hawn issa 'il quddiem “l-Uffiċċju”) għandu jibda u jmexxi investigazzjonijiet amministrattivi kontra l-frodi (hawn issa 'il quddiem “investigazzjonijiet interni”) fi ħdan l-istituzzjonijiet, il-korpi, l-uffiċċji u l-aġenziji stabbiliti mill- jew abbażi tat-Trattati tal-KE jew ta' l-Euratom għall-għan li jiġu miġġielda l-frodi, il-korruzzjoni u kull attività illegali oħra li hija ta' ħsara għall-interessi finanzjarji tal-Komunitajiet Ewropej. Skond ir-Regolament dwar l-OLAF, investigazzjonijiet interni jistgħu jittrattaw kwistjonijiet serji li jkollhom x'jaqsmu mat-twettiq ta' dmirijiet professjonali bħala li jikkostitwixxu nuqqas ta' attenzjoni għall-obbligi tal-membri ta' l-istaff ta' dawn l-istituzzjonijet, il-korpi, l-uffiċċji u l-aġenziji li jista' jirriżulta fi proċedimenti dixxiplinarji jew, skond kif ikun il-każ, kriminali. L-investigazzjonijiet interni jistgħu jittrattaw ukoll nuqqas ekwivalenti milli jiġu mwettqa l-obbligi min-naħa tal-membri ta' l-istituzzjonijiet u tal-korpi, tal-kapijiet ta' uffiċċji u ta' l-aġenziji jew membri ta' l-istaff ta' l-istituzzjonijiet, tal-korpi, ta' l-uffiċji jew ta' l-agenziji mhux suġġetti għar-Regolamenti ta' l-istaff għall-uffiċjali u l-kundizzjonijiet ta' l-impjieg għall-impjegati l-oħra tal-Komunitajiet Ewropej (minn issa 'l quddiem “Regolamenti ta' l-istaff”).
            
         
               (2)
            
            
               Għall-BĊE dawn id-dmirijiet u obbligi professjonali, b'mod partikolari l-obbligi li għandhom x'jaqsmu ma' l-imġieba professjonali u segretezza professjonali, huma mniżżla fil-(a) Kundizzjonijiet ta' l,-Impjieg għall-istaff tal-Bank Ċentrali Ewropew, u (b) ir-Regoli ta' l-istaff tal-Bank Ċentrali Ewropew, u (ċ) l-Anness I mal-Kundizzjonijiet ta' l-Impjieg dwar il-Kundizzjonijiet ta' l-Impjieg għal żmien qasir, u (d) ir-Regoli tal-Bank Ċentrali Ewropew ta' l-Impjieg għal żmien qasir; u aktar gwida tinsab f'(e) il-Kodiċi tal-Kondotta tal-Bank Ċentrali Ewropew (2); u (f) il-Kodiċi tal-Kondotta għall-membri tal-Kunsill Governattiv (3) (minn issa 'l quddiem kollha flimkien huma msemmija “l-kundizzjonijiet ta' l-impjieg tal-BĊE”).
            
         
               (3)
            
            
               Fl-Artikolu 4(1), ir-Regolament dwar l-OLAF jipprovdi li fir-rigward tal-protezzjoni ta' l-interessi finanzjarji tal-Komunitajiet Ewropej u tal-ġlieda kontra l-frodi u ta' kull attività illegali oħra detrimentali għall-interessi finanzjarji tal-Komunitajiet Ewropej, l-Uffiċċju “għandu jwettaq investigazzjonijiet amministrattivi fl-istituzzjonijiet, il-korpi, l-uffiċċji u l-aġenziji”; u fl-Artikolu 4(6) li kull istituzzjoni, korp, uffiċċju u aġenzija għandha taddotta deċiżjoni li “għandha tinkludi b'mod partikolari regoli dwar: (a) dmir min-naħa tal-membri, l-uffiċjali w impjegati oħra ta' l-istituzzjonijiet u korpi, u maniġers, uffiċjali w impjegati ta' uffiċċji u aġenziji, biex jikkooperaw u jfornu informazzjoni lill-impjegati ta' l-Uffiċċju; (b) il-proċeduri li għandhom jiġu osservati mill-impjegati ta' l-Uffiċċju meta jwettqu investigazzjonijiet interni u l-garanziji tad-drittijiet tal-persuni milqutin b'investigazzjoni interna”. Skond każistika tal-liġi tal-Komunità, l-Uffiċċju jistà jiftaħ investigazzjoni biss fuq il-bażi ta' suspetti li jkunu serji biżżejjed (4).
            
         
               (4)
            
            
               Ir-Regolament dwar l-OLAF jipprovdi (it-tieni paragrafu ta' l-Artikolu 4(1)) li investigazzjonijiet interni għandhom jitmexxew skond ir-regoli tat-Trattati, b'mod partikolari tal-Protokoll dwar il-privileġġi u l-immunitajiet tal-Komunitajiet Ewropej, u bil-ħarsien tar-Regolamenti ta' l-istaff. Investigazzjonijiet interni mill-Uffiċċju huma wkoll suġġetti għall-Artikolu 6(2) tat-Trattat dwar l-Unjoni Ewropeja u għall-prinċipji oħra u għal drittijiet fundamentali komuni għall-istati Membri u rikonoxxuti mill-Qorti tal-Ġustizzja, bħal, per eżempju, il-kunfidenzjalità ta' parir legali (“privileġġ legali”).
            
         
               (5)
            
            
               Investigazzjonijiet interni huma mmexxija skond il-proċeduri stabbiliti fir-Regolament dwar l-OLAF u fid-deċiżjonijiet addottati minn kull istituzzjoni, korp, uffiċċju, jew aġenzija biex jimplimetaw dan ir-Regolament. Fl-addozzjoni ta' din id-deċiżjoni implimentattiva, huwa d-dmir tal-BĊE li jiġġustifika kull restrizzjoni dwar investigazzjonijiet interni li jaffettwaw il-ħidmiet speċifiċi u dmirijiet fdati lill-BĊE permezz ta' l-Artikolu 105 u 106 tat-Trattat. Dawn ir-restrizzjonijiet għandhom jassiguraw, min-naħa, il-kunfidenzjalità neċessarja għal ċertu informazzjoni tal-BĊE, u min-naħa l-oħra, jimplimentaw l-intenzjoni tal-leġiżlatur li jirrinforza l-ġlieda kontra l-frodi. Barra minn dawn il-ħidmiet u dmirijiet speċifiċi, il-BĊE għandu jiġi ttratat, ukoll għall-fini tad-deċiżjoni preżenti, bħala entità pubblika simili għal istituzzjonijiet u korpi l-oħra tal-Komunità.
            
         
               (6)
            
            
               F'każijiet eċċezzjonali, iċ-ċirkolazzjoni barra l-BĊE ta' parti mill-informazzjoni kunfidenzjali miżmuma minnu biex iwettaq il-ħidmiet tiegħu tista' iddgħajjef b'mod serju il-funzjoni tal-BĊE. F'każijiet bħal dawn, id-deċiżjoni li tagħti lill-Uffiċċju l-aċċess għal informazzjoni jew li tittrasmetti informazzjoni lilu tittieħed mill-Bord Eżekuttiv. L-aċċess jingħata għal informazzjoni li tkun ilha aktar minn sena f'oqsma bħad-deċiżjonijiet ta' politika monetarja, jew operazzjonijiet li jkollhom x'jaqsmu mal-maniġment ta' riservi barranin u interventi fis-swieq tal-kambju. Restrizzjonijiet f'oqsma oħra bħad-data mirċieva mir-regolaturi prudenzjali dwar l-istabbiltà tas-sistema finanzjarja jew l-istituzzjonijiet ta' kreditu individwali, u bħall-informazzjoni dwar il-karatteristiċi tas-sigurtà u l-ispeċifikazzjonijiet tekniċi tal-karti tal-flus ewro kurrenti u futuri ma għandhomx limitu temporanju. Għalkemm informazzjoni bħal din, li ċ-ċirkolazzjoni tagħha barra l-BĊE tista' tgerfex b'mod serju l-funzjonament tal-BĊE, ġiet illimitata f'din id-Deċiżjoni għal oqsma ta' attività speċifiċi, huwa neċessarju li tkun provduta l-possibiltà li d-Deċiżjoni tiġi addattata għal kwalunkwe żviluppi mhux imbassra u li jiġi żgurat li l-BĊE ikompli jissodisfa d-dmirijiet assenjati lilu mit-Trattat.
            
         
               (7)
            
            
               Din id-Deċiżjoni tieħu in kunsiderazzjoni l-fatt li l-membri tal-Kunsill Governattiv u tal-Kunsilli Ġenerali tal-BĊE li mhumiex ukoll membri tal-Bord ta' l-Eżekuttiv tal-BĊE, flimkien mal-funzjonijet tas-SEBĊ tagħhom, jwettqu funzjonijiet nazzjonali. It-twettiq ta' dawn il-funzjonijiet nazzjonali huwa kwistjoni għal-liġi nazzjonali li taqà barra l-iskop ta' l-investigazzjonijiet interni ta' l-Uffiċċju. Din id-Deċiżjoni għalhekk tapplika biss għall-attivitajiet professjonali ta' dawn il-persuni mwettqa fil-kapaċità tagħhom bħala membri tal-korpi governattivi tal-BĊE. Sakemm il-membri tal-Kunsill Ġenerali jistgħu jiġu milqutin minn investigazzjonijiet interni ta' l-Uffiċċju, din id-Deċiżjoni ġiet abbozzata bil-benefiċċju tal-kontribuzzjonijiet li taw dawn l-istess membri.
            
         
               (8)
            
            
               L-Artikolu 38.1 ta' l-istatut jipprovdi li l-membri tal-korpi governattivi u l-istaff tal-BĊE huma mitluba, anke wara li d-doveri tagħhom ikunu spiċċaw, biex ma jikkomunikawx informazzjoni tat-tip koperta bl-obbligu ta' segretezza professjonali. Skond l-Artikolu 8 tar-Regolament dwar l-OLAF, l-Uffiċċju u l-impjegati tiegħu huma suġġetti għall-istess kundizzjonijiet ta' kunfidenzjalità u segretezza professjonali bħal dawk applikabbli għall-istaff tal-BĊE skond l-iStatut u l-kundizzjonijiet ta' l-impjieg tal-BĊE.
            
         
               (9)
            
            
               Skond l-Artikolu 6(6) tar-Regolament dwar l-OLAF, l-awtoritajiet nazzjonali kompetenti jappoġġjaw l-Uffiċċju fl-investigazzjonijiet tiegħu tal-BĊE f'konformità ma' dispożizzjonijiet nazzjonali. Il-Gvern tar-Repubblika Federali tal-Ġermanja u l-BĊE huma firmatarji tal-Ftehim dwar il-Kwartieri Ġenerali, datat nhar it-18 ta' Settembru, 1998 (5), li jimplimenta l-Protokoll dwar il-privileġġi u l-immunitajiet tal-Komunitajiet Ewropej fir-rigward tal-BĊE, u li jinkludi dispożizzjonijiet dwar l-invjolabbiltà tal-bini, l-arkivji, il-kommunikazzjoni tal-BĊE, u l-privileġġi diplomatiċi u l-immunitajiet tal-membri tal-Bord Eżekuttiv tal-BĊE,
            
         
               (10)
            
            
               Skond l-Artikolu 14 tar-Regolament dwar l-OLAF, kull uffiċjal jew impjegat ieħor tal-Komunitajiet Ewropej jista' jippreżenta ilment lid-Direttur ta' l-Uffiċċju kontra xi att li jaffettwahom ħażin imwettaq mill-Uffiċċju bħala parti minn xi investigazzjoni interna, skond il-proċeduri stabbiliti fl-Artikolu 90(2) tar-Regolamenti għall-istaff. B'analoġija l-istess proċeduri għandhom japplikaw għall-ilmenti ppreżentati lid-Direttur ta' l-Uffiċċju mill-impjegati tal-BĊE jew minn membri ta' xi korp responsabbli għat-teħid tad-deċiżjonijiet, u l-Artikolu 91 tar-Regolamenti għall-istaff għandu japplika għal deċiżjonijiet mittieħda dwar dawn l-ilmenti,
            
         IDDEĊIEDA KIF ĠEJ:
   Artikolu 1
   Skop ta' l-applikazzjoni
   Din id-Deċiżoni tapplika għall-:
   
               —
            
            
               membri tal-Kunsill Governattiv u tal-Kunsilli Ġenerali tal-BĊE, fi kwistjonijiet relatati mal-funzjoni tagħhom bħala membri ta' dawn il-korpi responsabbli għat-teħid tad-deċiżjonijiet tal-BĊE;
            
         
               —
            
            
               membri tal-Bord Eżekuttiv tal-BĊE;
            
         
               —
            
            
               membri tal-korpi governattivi jew kwalunkwe membru ta' l-istaff tal-banek ċentrali nazzjonali, li jipparteċipa fil-laqgħat tal-Kunsill Governattiv u tal-Kunsill Ġenerali tal-BĊE bħala supplenti u/jew li jakkumpanja persuni fi kwistjonijiet li għandhom x'jaqsmu ma' din il-funzjoni,
            
         (minn issa 'l quddiem imsemmija flimkien bħala parteċipanti fil-korpi responsabbli għat-teħid tad-deċiżjonijiet), u
   
               —
            
            
               membri ta' l-istaff permanenti jew temporanji tal-BĊE, li huma suġġetti għall-kundizzjonijiet ta' l-impjieg tal-BĊE;
            
         
               —
            
            
               persuni li jaħdmu għall-BĊE minbarra dawk abbażi ta' kuntratt ta' impjieg, fi kwistjonijiet li għandhom x'jaqsmu max-xogħol tagħhom fil-BĊE;
            
         (minn issa 'l quddiem imsemmija flimkien bħala impjegati tal-BĊE).
   Artikolu 2
   Dmir ta' kooperazzjoni ma' l-Uffiċċju
   Mingħajr preġudizzju għad-dispożizzjonijiet relevanti tat-Trattat, tal-Protokoll dwar il-privileġġi u l-immunitajiet tal-Komunitajiet Ewropej u ta' l-istatut, u suġġett għall-proċeduri stabbiliti fir-Regolament dwar l-OLAF u għar-regoli stabbiliti f'din id-Deċiżjoni, il-membri tal-korpi responsabbli għat-teħid tad-deċiżjonijiet u l-impjegati tal-BĊE għandhom jikkooperaw bis-sħiħ ma' l-aġenti ta' l-Uffiċċju li jkunu qed imexxu xi investigazzjoni interna u għandhom jagħtu kull assistenza meħtieġa għall-investigazzjoni.
   Artikolu 3
   Dmir li tiġi rrapportata kwalunkwe informazzjoni dwar attività illegali
   1.   L-impjegati tal-BĊE li jsiru jafu b' xi evidenza li tagħti lok għal preżunzjoni ta' l-eżistenza tal-possibbiltà ta' każijiet ta' frodi, korruzzjoni jew xi attività illegali oħra li taffettwa l-interessi finanzjarji tal-Komunitajiet Ewropej, jew ta' kwistjonijiet serji li jaffettwaw dawn l-interessi finanzjarji u li għandhom x'jaqsmu mat-twettiq ta' dmirijiet professjonali bħala li jikkostitwixxu nuqqas ta' attenzjoni għall-obbligi ta' xi impjegat tal-BĊE, li tista' tirriżulta fi proċedimenti dixxiplinarji jew, skond kif ikun il-każ, kriminali, għandhom mingħajr dewmien jipprovdu jew lid-Direttur tal-Verifika Interna, lill-maniġer ogħla fil-grad inkarigat mill-qasam tan-negozju tagħhom, jew lill-membru tal-Bord Eżekuttiv li huwa primarjament responsabbli għall-qasam ta' negozju tagħhom b'din l-evidenza. Dawn il-persuni ta' l-aħħar għandhom jittrasmettu minnufih l-evidenza lid-Direttur Ġenerali tas-Segretarjat u tas-Servizzi tal-Lingwa. L-impjegati tal-BĊE bl-ebda mod ma għandhom isofru trattament inġust jew diskriminatorju bħala riżultat li jkunu kkommunikaw l-informazzjoni msemmija f'dan l-Artikolu.
   2.   Parteċipanti fil-korpi responsabbli għat-teħid tad-deċiżjonijiet li jsiru jafu b' xi evidenza msemmija fil-paragrafu 1 għandhom jinfurmaw lid-Direttur Ġenerali tas-Segretarjat u tas-Servizzi tal-Lingwa jew lill-President tal-BĊE.
   3.   Meta d-Direttur Ġenerali tas-Segretarjat u tas-Servizzi tal-Lingwa jew, meta jkun xieraq, il-President tal-BĊE jirċievi evidenza skond il-paragrafi 1 jew 2, huwa għandu, suġġett għall-Artikolu 4 ta' din id-Deċiżjoni, jittrasmettiha minnufih lill-Uffiċċju u jinfurma lid-Direttorat tal-Verifika Interna u, meta jkun xieraq, lill-President tal-BĊE.
   4.   Fil-każijiet li fihom xi impjegat tal-BĊE jew xi membru tal-korpi responsabbli għat-teħid tad-deċiżjonijiet ikollu evidenza konkreta li ssostni s-suspett ta' l-eżistenza ta' xi każ ta' frodi jew ta' korruzzjoni jew kwalunkwe attività illegali oħra fi ħdan it-tifsira tal-paragrafu 1, u fl-istess ħin, ikollu raġunijiet ġustifikati biex jikkunsidra li l-proċedura prevista fil-paragrafi ta' hawn fuq f'dak il-każ speċifiku tkun ser timpedixxi r-rappuratġġ kif suppost ta' dik l-evidenza lill-Uffiċċju, huwa jistà jirrapporta direttament lill-Uffiċċju mingħajr ma jkun suġġett għall-Artikolu 4.
   Artikolu 4
   Kooperazzjoni ma' l-Uffiċċju dwar informazzjoni sensittiva
   1.   F'każijiet eċċezzjonali, li fihom iċ-ċirkolazzjoni ta' ċerta informazzjoni barra l-BĊE tistà tostakola b'mod serju l-funzjoni tal-BĊE, id-deċiżjoni dwar jekk jingħatax l-aċċess lill-Uffiċċju għal dik l-informazzzjoni jew jekk dik l-informazzjoni għandhiex tiġix trasmessa lilu, titttieħed mill-Bord Eżekuttiv. Dan għandu japplika għal informazzjoni dwar deċiżjonijiet ta' politika monetarja, jew għall-operazzjonijiet dwar l-immaniġġjar ta' riservi barranin u għall-intervenzjonijiet fis-swieq tal-kambju, dejjem jekk dik l-informazzjoni jkollha anqas minn sena, id-data li l-BĊE jirċievi mingħand ir-regolaturi prudenzjali dwar l-istabbiltà tas-sistema finanzjarja jew l-istituzzjonijiet ta' kreditu individwali, jew informazzjoni dwar il-karatteristiċi tas-sigurtà u l-ispeċifikazzjonijiet tekniċi tal-karti tal-flus euro.
   2.   Kull deċiżjoni tal-Bord Eżekuttiv bħal din għandha tieħu f'kunsiderazzjoni l-aspetti kollha relevanti, bħall-grad tas-sensittività ta' l-informazzjoni mitluba mill-Uffiċċju għall-investigazzjoni, l-importanza tagħha għall-investigazzjoni u s-serjetà tas-suspett kif ippreżentat mill-Uffiċċju, mill-impjegat tal-BĊE jew minn xi membru tal-korpi responsabbli għat-teħid tad-deċiżjonijiet lill-President tal-BĊE, u l-grad tar-riskju għall-funzjoni tal-BĊE fil-futur. Jekk l-aċċess ma jingħatax, id-deċiżjoni għandha tagħti r-raġunijiet. Fir-rigward tad-data li l-BĊE jirċievi mingħand regolaturi prudenzjali dwar l-istabbiltà tas-sistema finanzjarja jew istituzzjonijiet ta' kreditu individwali, il-Bord Eżekuttiv jista' jiddeċiedi li jagħti aċċess lill-Uffiċċju, sakemm ir-regolatur prudenzjali relevanti jikkunsidra li jekk l-informazzjoni konċernata tiġi mikxufa, dan ipoġġi l-istabbiltà tas-sistema finanzjarja jew l-istituzzjoni ta' kreditu individwali fil-periklu.
   3.   F'każijiet eċċezzjonali sewwa dwar l-informazzjoni relatata mal-qasam partikolari ta' l-attività tal-BĊE, u li tkun tà sensittività ekwivalenti għall-kategoriji msemmija fil-paragrafu 1, il-Bord Eżekuttiv jistà jiddeċiedi b'mod proviżorju li ma jagħtix lill-Uffiċċju l-aċċess għal din l-informazzjoni. Il-paragrafu 2 għandu japplika għal dawn id-deċiżjonijiet li għandhom ikunu validi għal massimu ta' sitt xhur. Wara dan iż-żmien, l-Uffiċċju għandu jingħata aċċess għall-informazzjoni in kwistjoni, sakemm il-Kunsill Governattiv sadanittant ikun emenda d-Deċiżjoni preżenti biż-żieda tal-kategorija ta' l-informazzjoni in kwistjoni mal-kategoriji koperti bil-paragrafu 1. Il-Kunsill Governattiv għandu jiddikjara r-raġunijiet tiegħu il-għala emenda din id-Deċiżjoni.
   Artikolu 5
   Assistenza mill-BĊE f'investigazzjonijiet interni
   1.   Meta tingħata bidu għal investigazzjoni interna tal-BĊE, l-aġenti ta' l-Uffiċċju għandhom jingħataw aċċess għall-bini tal-BĊE mill-maniġer inkarigat mis-sigurtà tal-BĊE wara l-produzzjoni ta' awtorizzazzjoni bil-miktub li turi l-identità tagħhom, il-kapaċità tagħhom bħala aġenti ta' l-Uffiċċju, u l-awtorità bil-miktub maħruġa mid-Direttur ta' l-Uffiċċju li tindika s-suġġett ta' l-investigazzjoni. Il-President, il-Viċi-President u d-Direttur tal-Verifika Interna għandhom jiġu infurmati minnufih.
   2.   Id-Direttorat tal-Verifika Interna għandu jassisti lill-Uffiċċju fl-organizzazzjoni prattika ta' l-investigazzjonijiet.
   3.   L-impjegati tal-BĊE u l-parteċipanti fil-korpi responsabbli għat-teħid tad-deċiżjonijiet għandhom ifornu kwalunkwe informazzjoni mitluba minnhom lill-aġenti ta' l-Uffiċċju li jkunu qed imexxu xi investigazzjoni, sakemm l-informazzjoni mitluba ma tkunx sensittiva fi ħdan it-tifsira ta' l-Artikolu 4, f'liema każ il-Bord Eżekuttiv għandu jiddeċiedi. Id-Direttorat tal-Verifika Interna għandu jirreġistra l-informazzjoni kollha fornuta.
   Artikolu 6
   Informazzjoni lil partijiet interessati
   1.   Meta tfeġġ il-possibbiltà ta' xi implikazzjoni dwar xi impjegat tal-BĊE jew parteċipant f'korp responsabbli għat-teħid tad-deċiżjonijiet, il-parti interesata għandha tiġi infurmata malajr sakemm dan ma jkunx ta' ħsara għall-investigazzjoni. Fi kwalunkwe każ, wieħed ma jistax jasal għal konklużjonijiet li jirreferu bl-isem għal xi impjegat tal-BĊE jew parteċipant f'korp responsabbli għat-teħid tad-deċiżjonijiet ladarba l-investigazzjoni tkun tkompliet mingħajr ma l-partijiet interessati jkunu ngħataw il-fakultà li jesprimu l-fehmiet tagħhom dwar il-fatti kollha li għandhom x'jaqsmu magħhom, inkluża kwalunkwe evidenza li teżisti kontra tagħhom. Il-partijiet interessati għandhom id-dritt li jibqgħu siekta, biex iżommu lura milli jinkriminaw rwieħhom u li jfittxu assistenza personali legali.
   2.   Fil-każijiet li jeħtieġu ż-żamma tas-segretezza assoluta għall-iskop ta' l-investigazzjoni u li jeħtieġu l-użu ta' proċeduri investigattivi li jaqgħu fi ħdan l-eżenzjoni ta' xi awtorità ġudizzjarja nazzjonali, it-tħaris ta' l-obbligu li tistieden xi impjegat tal-BĊE jew parteċipant f'korp responsabbli għat-teħid tad-deċiżjonijiet biex jesprimu l-fehmiet tagħhom, jistgħu jiġu diferiti għal perjodu ta' żmien limitat bi qbil mal-President jew mal-Viċi-President.
   Artikolu 7
   Informazzjoni dwar l-egħluq ta' l-investigazzjoni mingħajr ma tittieħed xi azzjoni oħra
   Jekk, wara xi investigazzjoni interna, ma jista' jsir ebda każ kontra xi impjegat tal-BĊE jew ta' membru ta' parteċipant f'korp tat-teħid tad-deċiżjonijiet li jkunu saru allegazzjonijiet kontrieh, l-investigazzjoni interna għandha tingħalaq, mingħajr ma ttitieħed xi azzjoni oħra, b'deċiżjoni tad-Direttur ta' l-Uffiċċju, li għandu jinforma bil-miktub lill-impjegat tal-BĊE interessat jew parteċipant f'korp responsabbli għat-teħid tad-deċiżjonijiet.
   Artikolu 8
   Tneħħija ta' l-immunità
   Kull talba minn xi pulizija nazzjonali jew minn awtorità ġudizzjarja dwar it-tneħħija ta' l-immunità mill-proċedimenti ġudizzjarji ta' xi impjegat tal-BĊE jew tal-Bord Eżekuttiv, tal-Kunsill Governattiv jew tal-Kunsill Ġenerali fil-possibbilità ta' każijiet ta' frodi, korruzzjoni jew kull attività illegali oħra li hi ta' ħsara għall-interessi finanzjarji tal-Komunitajiet Ewropew għandha tiġi mibgħutha lid-Direttur ta' l-Uffiċċju għall-opinjoni tiegħu. Il-President jew il-Viċi-President tal-BĊE għandu jiddeċiedi dwar l-immunità ta' l-impjegati tal-BĊE, u l-Kunsill Governattiv għandu jiddeċiedi dwar l-immunità tal-membri tal-Bord Eżekuttiv, tal-Kunsill Governattiv jew tal-Kunsill Ġenerali.
   Artikolu 9
   Emenda fil-Kundizzjonijiet ta' Impjieg għall-iStaff tal-BĊE
   Il-Kundizzjonijiet ta' l-Impjieg għall-istaff tal-BĊE huma emendati kif ġej:
   
               1.
            
            
               Is-sentenza li ġejja hija miżjuda wara t-tieni sentenza ta' l-Artikolu 4(a):
               “Huma għandhom ikunu marbutin bid-dispożizzjonijiet li jinsabu fid-Deċiżjoni BĊE/2004/11 dwar it-termini u l-kundizzjonijiet għall-investigazzjonijiet ta' l-Uffiċċju Ewropew ta' Kontra l-Frodi tal-Bank Ċentrali Ewropew, fir-rigward tal-prevenzjoni tal-frodi, il-korruzzjoni, u kwalunkwe attività illegali li hi ta' ħsara għall-interessi finanzjarji tal-Komunitajiet Ewropej u li temenda l-Kundizzjonijiet ta' l-Impjieg għall-istaff tal-Bank Ċentrali Ewropew”.
            
         
               2.
            
            
               Is-sentenza ta' introduzzjoni ta' l-Artikolu 5(b) hija sostitwita b'li ġej:
               
                           “(b)
                        
                        
                           Sakemm mhux prevista b'mod ieħor fid-Deċiżjoni BĊE/2004/11 dwar it-termini u l-kundizzjonijiet għall-investigazzjonijiet ta' l-Uffiċċju Ewropew ta' kontra l-Frodi tal-Bank Ċentrali Ewropew, fir-rigward tal-prevenzjoni tal-frodi, il-korruzzjoni, u kwalunkwe attività illegali li hi ta' ħsara għall-interessi finanzjarji tal-Komunitajiet Ewropej u temenda l-Kundizzjonijiet ta' l-Impjieg għall-istaff tal-Bank Ċentrali Ewropew, il-membri ta' l-istaff ma għandhomx mingħajr il-permess minn qabel tal-Bord Eżekuttiv:”
                        
                     
         Artikolu 10
   Emenda ta' l-Anness I mal-Kundizzjonijiet ta' l-Impjieg tal-BĊE
   L-Anness I mal-Kundizzjonijiet ta' l-Impjieg tal-BĊE dwar il-Kundizzjonijiet ta' l-Impjieg għal żmien qasir huwa emendat kif ġej:
   
               1.
            
            
               Is-sentenza li ġejja hija miżjuda wara t-tieni sentenza ta' l-Artikolu 4:
               “Huma għandhom ikunu marbutin bid-dispożizzjonijiet li jinsabu fid-Deċiżjoni BĊE/2004/11 dwar it-termini u l-kundizzjonijiet għall-investigazzjonijiet ta' l-Uffiċċju Ewropew ta' Kontra l-Frodi tal-Bank Ċentrali Ewropew, fir-rigward tal-prevenzjoni tal-frodi, tal-korruzzjoni, u ta' kwalunkwe attività illegali li hi ta' ħsara għall-interessi finanzjarji tal-Komunitajiet Ewropej u li temenda l-Kundizzjonijiet ta' l-Impjieg għall-istaff tal-Bank Ċentrali Ewropew”.
            
         
               2.
            
            
               Is-sentenza ta' introduzzjoni ta' l-Artikolu 10(b) hija sostitwita b' li ġej:
               
                           “(b)
                        
                        
                           Sakemm mhux prevista fid-Deċiżjoni BĊE/2004/11 dwar it-termini u l-kundizzjonijiet għall-investigazzjonijiet ta' l-Uffiċċju Ewropew ta' kontra l-Frodi tal-Bank Ċentrali Ewropew, fir-rigward tal-prevenzjoni tal-frodi, tal-korruzzjoni, u ta' kwalunkwe attività illegali li hi ta' ħsara għall-interessi finanzjarji tal-Komunitajiet Ewropej u li temenda l-Kundizzjonijiet ta' l-Impjieg għall-istaff tal-Bank Ċentrali Ewropew, impjegati fuq kuntratt għal żmien qasir ma għandhomx mingħajr il-permess minn qabel tal-Bord Eżekuttiv:”
                        
                     
         Artikolu 11
   Dispożizzjoni Finali
   Din id-Deċiżjoni għandha tidħol fis-seħħ fil-ġurnata ta' wara l-pubblikazzjoni tagħha fil-Ġurnal Uffiċjali ta' l-Unjoni
      Ewropeja.
   
      Magħmula fi Frankfurt am Main, fit-3 ta' Ġunju, 2004.
      
         
            Il-President tal-BĊE
         
         Jean-Claude TRICHET
      
   
   
      (1)  ĠU L 136, tal-31.5.1999, pġ. 1.
   
      (2)  ĠU Ċ 76, tat-8.3.2001, pġ. 12.
   
      (3)  ĠU Ċ 123, ta' l-24.5.2002, pġ. 9.
   
      (4)  Każ Ċ-11/00 Kummissjoni tal-Komunitajiet Ewropew v Il-Bank Ċentrali Ewropew, [2003] EĊR I-7147
   
      (5)  Bundesgesetzblatt Nru 45, 1998 tas-27.10.1998 u Nru 12, 1999 tas-6.5.1999.